Бжэ зэIухахэм я махуэ
Урысейм Тезырхэр егъэпшынынымкIэ и федеральнэ къулыкъум и IуэхущIапIэу КъБРм щыIэм и колоние №4м «Бжэ зэIухахэм я махуэ» щрагъэкIуэкIащ. Тутнакъэщым ис цIыхубзхэм а махуэм я Iыхьлыхэмрэ благъэхэмрэ яхуэзэну Iэмал ягъуэтащ.
Тутнакъхэм я деж къэкIуахэм яхэтт анэхэр, шыпхъухэр, щхьэгъусэхэр. УФСИНм и унафэщIым и къуэдзэ Къанкъул Аслъэн абыхэм яхуэзащ икIи ахэр щигъэгъуэзащ тутнакъхэр зэлэжьхэм, я нэгу зэрызрагъэужьым, медицинэ, социальнэ хуэIухуэщIэу ягъуэтым. Ар тепсэлъыхьащ тезырыр зыпшынхэм IэщIагъэ зрагъэгъуэтынымкIэ щыIэ Iэмалхэм, ахэр зыщIэупщIахэми жэуап яритащ.
АдэкIэ хьэщIэхэм папщIэ концерт екIуэкIащ. Тезырыр зыпшын цIыхубзхэм ягъэзэщIащ ди лъахэм щыцIэрыIуэ уэрэдхэм ящыщи, езыхэм анэмрэ я унэмрэ ятеухуауэ зэхалъхьахэри. Мы Iуэхум хэтыну кърагъэблэгъа уэрэджыIакIуэхэм уэрэд жаIащ адыгэбзэкIи, балъкъэрыбзэкIи, урысыбзэкIи. Артистхэм цIыхубзхэм псалъэ гуапэ жраIащ, я унагъуэхэм узыншэу ягъэзэжыну, зыщIэгупсысыжу я гъащIэр щIэрыщIэу зэтраухуэжыну зэрагуапэр къыхагъэщащ.
Концерт нэужьым хьэщIэхэм зыщрагъэплъыхьащ IуэхущIапIэм. Абыхэм ирагъэлъэгъуащ тезырыр зыпшынхэм я щыIэкIэпсэукIэр. Сыт щыгъуи хуэдэу, Iуэхур шей зэдефэкIэ иухащ. Къыхэдгъэщынщи, ерыскъыхэр езы тутнакъ цIыхубзхэм ягъэхьэзырат хьэщIэхэм папщIэ.
Тутнакъхэм я Iыхьлыхэм IуэхущIапIэм и унафэщIхэм фIыщIэ хуащIащ.
Мыпхуэдэ Iуэхухэм мыхьэнэшхуэ яIэщ ягъэтIысахэм я дежкIэ. Абыхэм зыхащIэ я Iыхьлыхэм хьэрэм къызэрамыщIар, гъащIэм и купщIэр къагурыIуэнымкIэ сэбэпщ. ЗэIущIэхэр тезырыр зыпшынхэм я Iыхьлыхэм дежкIи щхьэпэщ. Абыхэм Iэмал яIэщ тутнакъым исхэм я Iуэху зытетыр зрагъэлъагъуну, IуэхущIапIэм и администрацэм я упщIэхэмкIэ зыхуагъэзэну, къыхигъэщащ Къанкъул Аслъэн.
КъБРм щыIэ УФСИНм и прессIуэхущIапIэм и унафэщI Зэбар Мадинэ зэрыжиIащи, «Бжэ зэIухахэм я махуэр» къызэгъэпэщыныр хабзэу зэтеувауэ къокIуэкI.
УАРДЭ Жантинэ.
